Mirjamin laulu II
1. En itke huomenen huoliain,
 vaan itken entistä onneain,
 ma muistan raitojen rakkautta,
 ja sinikukkien siskoutta, –
 ja moni kyynel silmästäni kierii.

 2. Ma muistan muinoista aikoain,
 kun orjan lapsi ma olin vain,
 kun paioin karkehin, avokauloin,
 ma ison tarhassa tanssin, lauloin, –
 ja moni kyynel silmästäni kierii.

 3. Mun tunsi siellä jok’ kukkanen,
 ma tunsin riemut ja surut sen,
 mä yössä ymmärsin tähtein kielen
 ja päivin pääskyn ja leivon mielen, –
 ja moni kyynel silmästäni kierii.

 4. Nyt enää ymmärrä niitä en,
 ma linnan korkea lapsonen,
 nyt siniverka on siskojani
 ja kullat, helmet mun heimoani, –
 ja moni kyynel silmästäni kierii.

Eino Leino.

Eino Leino
Erkki Melartin